Resumé af udtalelse fra Den Europæiske Tilsynsførende for Databeskyttelse om den europæiske strategi for data

(Udtalelsen findes i sin helhed på engelsk, fransk og tysk på EDPS’ websted www.edps.europa.eu)

(2020/C 322/04)

Resumé

Europa-Kommissionen offentliggjorde den 19. februar 2020 en meddelelse »En europæisk strategi for data«. Den er en del af en større pakke af strategiske dokumenter, herunder også en meddelelse »Europas digitale fremtid i støbeskeen« og en hvidbog om kunstig intelligens — en europæisk tilgang til ekspertise og tillid.

Målet med datastrategien er at skabe et fælles europæisk dataområde og således gøre det lettere for virksomheder og offentlige myndigheder at få adgang til data af høj kvalitet for at fremme væksten og skabe værdi. Endvidere skal den »gøre EU i stand til at blive den mest attraktive, sikre og dynamiske data-agile økonomi i verden«. Et vigtigt element i datastrategien er udviklingen af fælles europæiske dataområder inden for strategiske økonomiske sektorer og domæner af almen interesse, såsom det fælles europæiske sundhedsdataområde.

I denne udtalelse tilkendegives den tilsynsførendes holdning til datastrategien som helhed samt til visse specifikke aspekter, såsom begrebet »almenvellets interesse«, åbne data, anvendelse af data til videnskabelig forskning, dataformidlere, dataaltruisme, international datadeling mv.

Den tilsynsførende forstår den stigende vigtighed af data for økonomien og samfundet og støtter EU’s overordnede strategiske mål, såsom udviklingen af det digitale indre marked og EU’s digitale suverænitet. Samtidig minder han om, at »big data er forbundet med et stort ansvar«, og at der derfor skal indføres passende databeskyttelsesgarantier.

I denne henseende glæder den tilsynsførende sig over Kommissionens tilsagn om at sikre, at de europæiske grundlæggende rettigheder og værdier, herunder retten til beskyttelse af personoplysninger, ligger til grund for alle aspekter af datastrategien og dens gennemførelse. Navnlig bifalder han forsikringen om, at strategien vil blive udviklet under fuld overholdelse af den generelle forordning om databeskyttelse, som udgør et solidt grundlag, også i kraft af dens teknologisk neutrale tilgang.

Den tilsynsførende understreger, at et af målene med datastrategien bør være at dokumentere levedygtigheden og bæredygtigheden af en alternativ dataøkonomimodel — åben, retfærdig og demokratisk. I modsætning til den nuværende fremherskende forretningsmodel, der er kendetegnet ved en hidtil uset koncentration af data hos en håndfuld magtfulde aktører samt udbredt tracking, bør det europæiske dataområde fungere som et eksempel på gennemsigtighed, effektiv ansvarlighed og en passende balance mellem de individuelle registreredes interesser og samfundet som helheds fælles interesse.

Endvidere tages der i denne udtalelse hensyn til den hidtil usete globale krise, der er forårsaget af covid-19-pandemien, som har påvirket alle aspekter af vores liv. I denne forbindelse gentager den tilsynsførende sin opfattelse, at databeskyttelse ikke er problemet, men en del af løsningen. Data og teknologi kan spille en vigtig rolle med hensyn til at overvinde krisen kombineret med andre faktorer, da der ikke findes nogen »mirakelløsning« på noget, der er så kompleks som denne.

Den tilsynsførende står fortsat til rådighed for Kommissionen, Rådet og Europa-Parlamentet med henblik på yderligere rådgivning i de næste faser af gennemførelsen af den europæiske strategi for data, både med hensyn til retlige rammer og praktiske aspekter. Bemærkningerne i denne udtalelse berører ikke yderligere bemærkninger i fremtiden om særlige spørgsmål, og/eller hvis der foreligger yderligere oplysninger.

1. INDLEDNING

2. Målet med den europæiske strategi for data (herefter »datastrategien« eller »strategien«) er at skabe et fælles europæisk dataområde og således gøre det lettere for virksomheder og offentlige myndigheder at få adgang til data af høj kvalitet for at fremme væksten og skabe værdi og samtidig reducere EU’s økonomis CO2-fodaftryk. Endvidere ville den spille en afgørende rolle for gennemførelsen af Kommissionens ambition om at »gøre EU i stand til at blive den mest attraktive, sikre og dynamiske data-agile økonomi i verden«.

3. Den europæiske datastrategi har været genstand for offentlig høring. Formålet med høringen er at indsamle synspunkter om datastrategien som helhed samt om visse specifikke aspekter. En lignende offentlig høring er blevet iværksat om hvidbogen om kunstig intelligens.

4. Den tilsynsførende blev hørt uformelt af Kommissionen den 29. januar 2020 om det oprindelige udkast til datastrategien og fremsendte foreløbige bemærkninger. Den tilsynsførende hilser med tilfredshed, at han er blevet hørt i en tidlig fase af proceduren og opfordrer Kommissionen til at fortsætte denne bedste praksis.

5. Den foreliggende udtalelse uddyber nogle af de uformelle bemærkninger yderligere og giver mere målrettet input i lyset af den offentlige høring. Den bør i princippet sammenholdes med andre relevante udtalelser fra den tilsynsførende, som der henvises til i dokumentet, såsom den foreløbige udtalelse om videnskabelig forskning ( 4 ) , udtalelsen om åbne data ( 5 ) , udtalelsen om systemer til forvaltning af personoplysninger ( 6 ) mv. Endvidere berører denne udtalelse ikke nogen yderligere bemærkninger, som den tilsynsførende eventuelt fremsætter på baggrund af oplysninger, der bliver tilgængelige på et senere tidspunkt, herunder i forbindelse med de fremtidige høringer som led i lovgivningsproceduren om de retsakter, der fremgår af datastrategien og Kommissionens arbejdsprogram.

6. Endelig bemærker den tilsynsførende den igangværende debat om det omfang, hvori data og teknologi kan være en hjælp i kampen mod covid-19. I denne forbindelse vil den tilsynsførende gerne minde om sin holdning, der deles af andre tilsynsmyndigheder i Det Europæiske Databeskyttelsesråd (Databeskyttelsesrådet) ( 7 ) , at databeskyttelsesregler ikke står i vejen for foranstaltninger, som træffes over for coronaviruspandemien. Databeskyttelse er ikke problemet, men en del af løsningen. Den tilsynsførende mener, at data og teknologi spiller en vigtig rolle med hensyn til at overvinde den hidtil usete krise, som påvirker alle aspekter af vores liv, men at de på ingen måde er en »mirakelløsning«. Data og teknologi kan kun bidrage i bekæmpelsen af pandemien og andre lignede trusler, hvis de effektivt giver den enkelte beføjelser og er ledsaget af de fornødne garantier og andre helhedsorienterede foranstaltninger.

6. KONKLUSION

75. Den tilsynsførende forstår den stigende vigtighed af data for økonomien og samfundet og støtter ambitionen om at gøre EU til »den mest attraktive, sikre og dynamiske data-agile økonomi i verden«. Samtidig vil han gerne minde om, at »big data er forbundet med et stort ansvar«, og at der derfor skal indføres passende databeskyttelsesgarantier, som anvendes effektivt.

76. Den tilsynsførende bifalder Kommissionens tilsagn om at sikre, at de europæiske grundlæggende rettigheder og værdier, herunder retten til beskyttelse af personoplysninger, ligger til grund for alle aspekter af datastrategien og dens gennemførelse. Navnlig bifalder han forsikringen om, at strategien vil blive udviklet under fuld overholdelse af den generelle forordning om databeskyttelse, som udgør et solidt grundlag, også i kraft af dens teknologisk neutrale tilgang.

77. I dag er den fremherskende forretningsmodel i den digitale økonomi kendetegnet ved en hidtil uset koncentration af data hos en håndfuld magtfulde aktører, der er etableret uden for EU, samt omfattende udbredt tracking. Den tilsynsførende er af den faste overbevisning, at et af de vigtigste mål med datastrategien bør være at dokumentere levedygtigheden og bæredygtigheden af en alternativ dataøkonomimodel — åben, retfærdig og demokratisk. Det planlagte fælles europæiske dataområde bør derfor fungere som et eksempel på gennemsigtighed, effektiv ansvarlighed og en passende balance mellem de registreredes interesser og samfundet som helheds fælles interesse.

78. Den tilsynsførende forventer at blive hørt om en eventuel lovgivningsmæssig opfølgning på datastrategien, som vil påvirke databeskyttelsen, som anført ovenfor, i overensstemmelse med artikel 42 i forordning 2018/1725 og står fortsat til rådighed for Kommissionen, Rådet og Europa-Parlamentet med henblik på yderligere rådgivning i de næste faser af gennemførelsen af den europæiske strategi for data, både med hensyn til retlige rammer og praktiske aspekter. Bemærkningerne i denne udtalelse berører ikke yderligere bemærkninger i fremtiden om særlige spørgsmål, og/eller hvis der foreligger yderligere oplysninger.

Bruxelles, den 16. juni 2020. Wojciech Rafał WIEWIÓROWSKI

(1) COM (2020) 66 final, https://ec.europa.eu/info/strategy/priorities-2019-2024/europe-fit-digital-age/european-data-strategy_da

(2) COM(2020) 67 final, https://ec.europa.eu/info/strategy/priorities-2019-2024/europe-fit-digital-age/shaping-europe-digital-future_da

(3) COM(2020) 65 final, https://ec.europa.eu/info/strategy/priorities-2019-2024/europe-fit-digital-age/excellence-trust-artificial-intelligence_da

(4) https://edps.europa.eu/sites/edp/files/publication/20-01-06_opinion_research_en.pdf

(5) https://edps.europa.eu/sites/edp/files/publication/18-07-11_psi_directive_opinion_en.pdf

(6) https://edps.europa.eu/sites/edp/files/publication/16-10-20_pims_opinion_en.pdf

(7) For yderligere oplysninger: https://edps.europa.eu/data-protection/our-work/subjects/covid-19_en